
REFERAT DE APROBARE A PROIECTULUI DE HOTĂRÂRE
Secțiunea 1
Titlul proiectului de hotărâre 
Privind stabilirea salariilor de bază pentru funcționarii publici și personalul contractual  
care face parte din familia ocupațională «Administrație» din cadrul Administrației pentru Sănătate și Educație a Municipiului  Timișoara 

Secțiunea a 2 - a 
Motivul emiterii proiectului de hotărâre
Descrierea situației actuale:
Potrivit prevederilor art.11 din Legea nr.153/2017, pentru funcționarii publici și personalul contractual care face parte din familia ocupațională «Administrație» din cadrul Administrației pentru Sănătate și Educație a Municipiului  Timișoara, salariile de bază se stabilesc prin hotărâre a consiliului local, fără a depăși nivelul indemnizației lunare a funcției de viceprimar, exclusiv majorările prevăzute la art. 16 alin. (2) din Legea nr.153/2017. 
	Prin Decizia nr. 370/2020, Curtea Constituțională a arătat că marja de apreciere a autorităților administrației publice locale nu este nelimitată, ci aceasta se exercită cu încadrarea între limitele minime și maxime prevăzute prin lege pentru drepturile salariale. Limita minimă este salariul minim brut pe țară garantat în plată, iar limita maximă este indemnizația viceprimarului. 
	Comisia pentru aplicarea unitară a prevederilor legale aplicabile în activitatea Curții de Conturi apreciază că autoritățile administrației publice locale au dreptul de decizie referitor la stabilirea salariului de bază al acestor categorii de personal din sistemul bugetar, condiția impusă de legiuitor personalului din administrația publică locală fiind ca nivelul veniturilor salariale reglementate conform art.11 alin.1 și 3 din Legea nr.153/2017, respectiv salariul lunar, să se stabilească fără a depăși nivelul indemnizației lunare a viceprimarilor unității administrativ-teritoriale. 
	În ceea ce privește raportarea la indemnizația lunară a funcției de viceprimar a unității administrativ teritoriale, trebuie avute în vedere prevederile art.38 alin.(3) lit.f) din Legea-cadru nr.153/2017, art.I alin.(2) din OUG nr.130/2021, art.I alin.(2) din OUG nr.226/2020 și art.34 alin.(7) din OUG nr.114/2008 care au plafonat în mod repetat indemnizația viceprimarului. Prin plafonarea anuală repetată a indemnizației viceprimarului, rezultă că la determinarea acesteia, este folosit salariul minim brut pe țară garantat în plată stabilit pentru anul 2019. 
	Prin prezentul proiect, pentru funcționarii publici și personalul contractual din cadrul familiei ocupaționale «Administrație» din cadrul Administrației pentru Sănătate și Educație a Municipiului Timișoara, salariile de bază se vor stabili prin înmulțirea coeficienților de ierarhizare a posturilor cu salariul de bază minim brut pe țară garantat în plată, utilizat la determinarea indemnizației viceprimarului, conform anexei parte integrantă din prezentul referat. 
Prin HCL nr.89/2022 privind înființarea Administrației pentru Sănătate și Educație a Municipiului  Timișoara s-au aprobat coeficienții de ierarhizare a posturilor, tocmai în vederea reașezării sistemului de salarizare, după cum urmează: 
• Pentru funcțiile de conducere 
· sunt stabilite 2 grade cu nivele de coeficienți de ierarhizare corespunzătoare; 
· potrivit articolului 19 din Legea nr.153/2017, salariul de bază pentru funcțiile de conducere se stabilește de către conducătorul instituției publice, în raport cu responsabilitatea, complexitatea și impactul deciziilor impuse de atribuțiile corespunzătoare activității desfășurate; 
· în salariul de bază pentru funcțiile de conducere atât la gradul I, cât și la gradul II, este inclusă gradația aferentă tranșei de vechime în muncă, la nivel maxim; 
• Pentru funcțiile de execuție, coeficienții diferă în funcție de categorie, clasă, grad profesional, grad/treaptă și vechimea în muncă; 
· Tranșele de vechime în muncă în funcție de care se acordă cele 5 gradații, precum şi cotele procentuale corespunzătoare acestora sunt stabilite tot de Legea 153/2017, astfel: 
	Tranșă vechime
	Gradație
	Cotă procentuală

	De la 0 la 3 ani
	Gradația 0
	-

	De la 3 la 5 ani
	Gradația 1
	7,5% x coeficient Gradația 0

	De la 5 la 10 ani
	Gradația 2
	5% x coeficient Gradația 1

	De la 10 la 15 ani
	Gradația 3
	5% x coeficient Gradația 2

	De la 15 la 20 ani
	Gradația 4
	2,5% x coeficient Gradația 3

	Peste 20 ani
	Gradația 5
	2,5% x coeficient Gradația 4



Schimbări preconizate şi rezultate aşteptate 
	Schimbările preconizate sunt respectarea prevederilor legale privind stabilirea salariilor de bază prin raportare la coeficienții de ierarhizare a posturilor pentru funcționarii publici și personalul contractual din cadrul familiei ocupaționale «Administrație» din cadrul Administrației pentru Sănătate și Educație a Municipiului Timișoara.
	 Alte informații 
Gestionarea sistemului de salarizare a personalului din instituțiile și autoritățile publice se asigură de către fiecare ordonator de credite, iar directorul general al Administrației pentru Sănătate și Educație a Municipiului Timișoara are calitatea de ordonator de credite prin raportare la prevederile Regulamentului de organizare şi funcționare aprobat prin HCL nr.89/2022.
	Concluzii 
	Propunem stabilirea salariilor de bază pentru funcționarii publici și personalul contractual din cadrul familiei ocupaționale «Administrație» din cadrul Administrației pentru Sănătate și Educație a Municipiului  Timișoara prin înmulțirea coeficienților de ierarhizare a posturilor cu salariul de bază minim brut pe țară garantat în plată utilizat la determinarea indemnizației viceprimarului, conform anexei parte integrantă din prezentul referat. 
	Ținând cont de cele enumerate mai sus, apreciez ca fiind oportună promovarea prezentului proiect de hotărâre și supun dezbaterii Consiliului Local, documentația aferentă. 


      PRIMAR, 
DOMINIC FRITZ                                                                                     DIRECTOR GENERAL,
    BONCEA MIHAI 

